**שאנן מריה דוהרטי** (באנגלית: **Shannen Maria Doherty**; נולדה ב-12 באפריל 1971) היא שחקנית ובמאית אמריקאית. התפרסמה בעיקר בזכות תפקידיה כברנדה וולש בסדרת הנוער הפופולרית "בוורלי הילס 90210", וכפרו האליוול בסדרה "מכושפות".

ילדותה
------

דוהרטי נולדה בממפיס, טנסי, לרוזה, בעלת מכון יופי, ולטום דוהרטי, יועץ משכנתאות. הוריה קראו לה על שם נהר השאנון באירלנד. בגיל שבע עברה דוהרטי עם משפחתה ללוס אנג'לס.

קריירה
------

### השנים הראשונות (1981–1989)

בגיל צעיר מאוד החליטה דוהרטי שברצונה להיות שחקנית. בשנת 1981 החלה בהופעות אורח בסדרות שונות, ביניהן "!voyagers" (אנ'), "האב מרפי" ו"זאב מעופף". מייקל לנדון, מפיק וכוכב הסדרה "בית קטן בערבה", ליהק אותה לתפקיד ג'ני וילדר בהיותה בת 11. דוהרטי הופיעה בסדרה עד לסיומה בשנת 1983.

בשנים 1986–1988 הופיעה בסדרת הדרמה "הבית שלנו" בתפקיד הבת הגדולה במשפחת וית'רספון, כריס. על תפקיד זה הייתה מועמדת ל"פרס האמן הצעיר".

התפקיד הגדול הראשון של דוהרטי בסרט קולנוע היה בתור הת'ר דיוק בסרט "מלכות הכיתה" (1989).

### שנות ההצלחה (1990–2001)

תפקיד הפריצה של דוהרטי היה ברנדה וולש, בסדרת הנעורים הפופולרית "בוורלי הילס 90210", שהפיק אהרון ספלינג. התפקיד זיכה אותה בשתי מועמדויות ל"פרס האמן הצעיר" בקטגוריית השחקנית הצעירה הטובה ביותר בסדרת טלוויזיה. ב-2004 דירג ערוץ !E את ברנדה וולש במקום העשירי ברשימת חמישים הנשים המרושעות ביותר בפריים טיים. דוהרטי עזבה את הסדרה בסוף העונה הרביעית ב-1994, אחרי חיכוכים עם חבריה לצוות, ובפרט ג'ני גארת'.

ב-1998 ליהק ספלינג את דוהרטי לסדרת הטלוויזיה "מכושפות", בתפקיד פרו (פרודנס) האליוול, הבכורה משלוש אחיות המגלות שהן מכשפות. בעונה השנייה והשלישית ביימה כמה פרקים בסדרה. דוהרטי עזבה את מכושפות ב-2001, בסוף העונה השלישית. פורסם כי הסיבה לעזיבתה הייתה מתיחות בינה לבין שותפתה לסדרה, אליסה מילאנו.

### קריירה מאוחרת (2002–2010)

שנתיים אחרי שעזבה את "מכושפות", הנחתה דוהרטי את תוכנית המתיחות "Scare Tactics" בעונתה הראשונה. ב-2004 כיכבה בסדרה "החוף הצפוני" בתפקיד אלכסנדרה הדסון. הסדרה שודרה עונה אחת בלבד. ב-2006 הפיקה והנחתה תוכנית ריאליטי משלה, "Breaking Up With Shannen Doherty", שבה נפרדה עבור המשתתפים מבני הזוג שלהם, או ספרה לחבריהם מה הם חושבים עליהם באמת. התוכנית בוטלה אחרי עונה אחת בגלל רייטינג נמוך.

ב-2007, דורגה דוהרטי במקום ה-96 ברשימת מאת ה-Television Icons הגדולים של המגזין "אנטרטיינמנט ויקלי". ב-2008, אחרי הפסקה של 14 שנים, חזרה לתפקיד ברנדה וולש, בתשעה פרקים של סדרת הנעורים "90210" - ספין אוף של "בוורלי הילס 90210".

בשנת 2010 גילמה את ד"ר שלי בדרמה הקומית "דקלים בוערים" של הבמאי כריסטופר ב. לאנדון. באותה שנה השתתפה דוהרטי בעונה העשירית של התוכנית רוקדים עם כוכבים (ארצות הברית), והייתה המודחת הראשונה. בנובמבר 2010 יצא לאור ספרה הראשון.

בשנת 2019 הופיעה כשחקנית אורחת בפרק הראשון בעונה הרביעית של הסדרה ריברדייל שהיה פרק לזכרו של לוק פרי.

חייה האישיים
------------

בשנים 1993–1994 הייתה דוהרטי נשואה, במשך חמישה חודשים, לאשלי המילטון, בנו של השחקן ג'ורג' המילטון. בשנים 2002–2003 הייתה נשואה, במשך תשעה חודשים, לריק סלומון. באוקטובר 2011 נישאה בשלישית, לצלם קורט איזווארינקו.

ב-2001 הורשעה דוהרטי בנהיגה בשכרות, ונגזרו עליה עשרה ימי מאסר או 20 יום עבודות שירות. היא בחרה בעבודות שירות, והרצתה על נהיגה תחת השפעת אלכוהול בבתי-ספר ובמרכזים קהילתיים. בנוסף, נקנסה ב-1,500 דולר, נדרשה לעבור קורס נהיגה מונעת, והוטל עליה פיקוח קצין מבחן לשלוש שנים.

ב-2016 העלתה לאינסטגרם תמונות המתעדות את גילוח שער ראשה, כחלק מההתמודדות שלה עם סרטן השד. בפברואר 2020 סיפרה בראיון כי הסרטן חזר וכי והוא נמצא כעת בשלב 4 – שלוש שנים לאחר שסיימה את הטיפולים לסרטן השד בו חלתה ב-2015.

פילמוגרפיה
----------

### קולנוע

* 1982 - על קסמים ועכברים (דיבוב)
* 1985 - Girls Just Want to Have Fun
* 1989 - מלכות הכיתה
* 1992 - אובססיבי
* 1994 - Jailbreakers
* 1994 - "האקדח מת מצחוק 33 ושליש" (בתפקיד עצמה)
* 1995 - עכברי הקניון
* 1996 - Gone in the Night
* 1997 - חברים עד הסוף
* 1999 - Striking Poses
* 2000 - בית הספר של השטן לבנות
* 2001 - ג'יי ובוב השקט מכים שנית
* 2003 - מנורת לילה
* 2007 - מזמור לחג המולד
* 2008 - האוצרות האבודים של הקניון הגדול
* 2010 - דקלים בוערים
* 2013 - בוקובסקי
* 2021 - תוכנית פריצה
* 2022 - האקר במלכוד (אנ')
* TBA‏ - *Hot Seat‏*

### טלוויזיה

* בית קטן בערבה (1983-1982)
* הבית שלנו (1988-1986)
* בוורלי הילס 90210 (1994-1990)
* מכושפות (2001-1998)
* מלחמתה של מרי קיי (2002) - סרט טלוויזיה של CBS
* החוף הצפוני (2005-2004)
* 90210 (2009-2008)
* Kiss Me Deadly ‏(2009) - סרט טלוויזיה
* *No One Would Tell* ‏(2018) - סרט טלוויזיה של Lifetime
* *Heathers* ‏ (2018)
* ריברדייל (2019)
* *List of a Lifetime*‏ (2021) - סרט טלוויזיה של Lifetime

קישורים חיצוניים
----------------

* | מיזמי קרן ויקימדיה |
| --- |
| ויקיציטוט ציטוטים בוויקיציטוט: **שאנן דוהרטי** |
| ויקישיתוף תמונות ומדיה בוויקישיתוף: **שאנן דוהרטי** |
* 
* שאנן דוהרטי, ברשת החברתית פייסבוק

* שאנן דוהרטי, ברשת החברתית אקס (טוויטר)

* שאנן דוהרטי, ברשת החברתית אינסטגרם

* שאנן דוהרטי, במסד הנתונים הקולנועיים IMDb (באנגלית)

* שאנן דוהרטי, באתר AllMovie (באנגלית)

* שאנן דוהרטי, באתר Rotten Tomatoes (באנגלית)

* שאנן דוהרטי, במסד הנתונים הקולנועיים KinoPoisk (ברוסית)

* שאנן דוהרטי, באתר MusicBrainz (באנגלית)

* שאנן דוהרטי, באתר Discogs (באנגלית)
* ערן סויסה, ברנדה וולש לנצח, באתר ישראל היום, 7 בספטמבר 2012(הקישור אינו פעיל, 14.7.2019)
* עמי פרידמן, הריבים הפכו לדמעות: הדרמות הגדולות של שאנון דוהרטי, באתר ynet, 12 באוגוסט 2016
* ציפי שמילוביץ, אמיצה, באתר ynet, 19 באוגוסט 2016

הערות שוליים
------------

1. ↑  וואלה! סלבס‏, עצוב: שאנן דוהרטי מגלחת את ראשה בגלל הסרטן, באתר וואלה!‏, יום רביעי, 20 ביולי 2016, 15:03
2. ↑  עומר דניאל, שאנן דוהרטי: "הסרטן שלי חזר", באתר ynet, 4 בפברואר 2020

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 7034352
* BNE: XX1260830
* BnF: cb13963961s (data)
* GND: 119185180
* ISNI: 0000 0001 1468 4640
* LCCN: no2001017023
* MusicBrainz: 028e154f-c1b0-42fc-9ac0-bc06fb507a1d
* NLA: 40128682
* NLK: KAC2020M7323
* NLP: a0000002960530
* NTA: 159551897
* SNAC: w69030g1
* Trove: 1444008
* VIAF: 18026060
* WorldCat: lccn-no2001017023

 |